Diari Oficial de la Generalitat Valenciana


Sumari del DOGV 251, del 13-05-1985 (1985/804292)

ORDRE de 28 de gener de 1985, de la Conselleria de Sanitat, Seguretat Social i Treball, per la qual es deleguen determinades atribucions en els Delegats Territorials de Salut, en relació amb els membres dels Cossos de Funcionaris Tècnics de l'Estat al servei de la Sanitat Local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   251

Data del DOGV
:   13-05-1985

Secció del DOGV
:   ALTRES DISPOSICIONS

Número del document
:   1985/804292


Data del document
:   28-01-1985

Organisme emissor
:   Conselleria de Sanitat, Seguretat Social i Treball

Tipus de document
:   Ordre

Anàlisi jurídica

Ordre de 28 de gener de 1985, de la Conselleria de Sanitat, Seguretat Social i Treball, per la qual es deleguen determinades atribucions en els Delegats Territorials de Salut, en relació amb els membres dels Cossos de Funcionaris Tècnics de l'Estat al servei de la Sanitat.  
La transferència de funcions i serveis de l'Administració de l'Estat a la Comunitat Autònoma Valenciana, en matèria de Sanitat, encetada mitjançant el Reial Decret 278/1980, de 25 de gener, i culminada amb el recent Reial Decret 2103/1984, de 10 d'octubre, ha suposat per a la Conselleria de Sanitat, Seguretat Social i Treball l'assumpció de les competències sobre el col·lectiu de Funcionaris Tècnics de l'Estat al Servei de la Sanitat Local.   
Les múltiples situacions administratives que poden donar-se en cada una de les diverses places de Sanitaris Locals, juntament amb la peremptòria necessitat de dotar els serveis amb la màxima celeritat, aconsellen una gestió administrativa sumament agilitzada que contemple facultats i atribucions per als Serveis Territorials d'aquesta Conselleria .   
Pendent encara el definitiu desplegament del Decret 39/84, de 2 d'abril, per la qual s'aprova el Reglament Orgànic i Funcional d'aquesta Conselleria, es fa imprescindible articular mesures provisionals que possibiliten el permanent funcionament del servei, mitjançant delegació d'atribucions, a l'empar del que estableix l'article 68 de la Llei 5/1983, de 30 de desembre, del Govern Valencià.   
Entre les matèries que són objecte de delegació, s'hi troben les concernents a determinats sistemes de provisió no definitiva de llocs de treball, segons la normativa estatal vigent actualment, mesura que és factible a l'empar de la Disposició Final Segona del Decret 10/84, de 23 de gener, del Consell de la Generalitat Valenciana sobre provisió de llocs de treball a la Generalitat.   
En atenció d'aquests motius, ordene:   
Article 1.r   
Per delegació, i en relació amb els membres dels Cossos de Funcionaris Tècnics de l'Estat al servei de la Sanitat Local, els Delegats Territorials de Salut exerciran les competències següents:   
A) El nomenament i cessament de Funcionaris Interins per a exercir vacants en l'àmbit territorial de les esmentades Delegacions, amb excepció dels llocs la provisió definitiva dels quals es troba específicament i nominalment assignada als sistemes de concurs especial o al d'oposició restringida, així com acordar acumulacions amb caràcter transitori al titular d'altre lloc de treball, i la d'assignar substituís durant els períodes en què un lloc de treball no siga exercit per qui l'ocupe, segons que estableix el Decret 2120/1971, de 13 d'agost, sempre que en cada moment ho permeten les normes legals vigents i les disponibilitats pressupostàries. De tals actes haurà de retre's compte, a efectes de control i registre, a la Secretaria General de la Conselleria, que podrà denegar la inscripció per causes justificades.   
B) La concessió de vacances, permissos o llicències, a què es refereixen els articles 68, 69 (fins tres mesos), 71 de la Llei Articulada de Funcionaris Civils de l'Estat, i article 30 de la Llei 30/1984 de Mesures per a la Reforma de la Funció Pública. De tals actes es retrà compte a la Secretaria General de la Conselleria.   
Article 2.n  
La delegació de facultats a què fa referència aquesta Ordre s'entén sense perjuí que, en qualsevol moment, l'òrgan delegant podrà recaptar el coneixement i la resolució de tots els assumptes que s'hi inclouen que considere escaients.   
En les resolucions que s'adopten segons la present delegació haurà de constar-hi tal caràcter.   
DISPOSICIONS FINALS  
Primera  
Amb independència de la possibilitat de revocació contemplada en l'article 2.n, la delegació de competències prevista en l'apartat A) de l'article 1.r, restarà sense efectes quan es dicten les normes de provisió de llocs de treball per al personal sanitari a què al·ludeix la Disposició Final Segona del Decret 10/1984, de 23 de gener del Consell de la Generalitat Valenciana.   
Segona  
Hom faculta la Secretaria General de la Conselleria de Sanitat, Seguretat Social i Treball per tal de dictar les instruccions i adoptar les mesures necessàries per a l'aplicació i el desplegament d'aquesta Ordre, que entrarà en vigor el mateix dia de la publicació en el Diari Oficial de la Generalitat Valenciana.   
DISPOSICIO TRANSITORIA   
Resten convalidats tots els actes administratius als quals fa referència aquesta ordre, que hagen estat realitzats per les Delegacions Territorials de Salut en el període de temps comprés entre la data d'efectivitat de les transferències de funcions i serveis en matèria de Sanitat i l?entrada en vigor d'aquesta Disposició .   
València, a 28 de gener de 1985.   
El Conseller de Sanitat. Seguretat Social i Treball,   
MIQUEL A. MILLANA SANSATURIO